5 verskuilde voordele van water | Sarie
Jou tikker hoef nie so hard te werk as jy genoeg water drink nie. As jy net effens ontwater is, affekteer dit jou bloedvate (sodat dit minder elasties is). Dit kan ook veroorsaak dat daar minder bloed in jou lyf is, wat jou bloeddruk kan verlaag en hartspoed verhoog. Sowat 15-20 minute nadat jy genoeg water gedrink het, werk als weer klopdisselboom.
Jou gewrigskraakbeen bestaan uit sowat 80% water en kan bydra om skokke te absorbeer en been-teen-beenbewegings gladder te maak. Water kan ook 'n teenvoeter vir jig ('n pynlike gewrigstoestand) wees. Dit help om gifstowwe, wat jou gewrigte kan laat ontsteek, uit jou liggaam te spoel.
Jou brein is afhanklik van vloeistof om behoorlik te werk. Daarsonder onthou en konsentreer jy nie so goed en dink jy nie so helder nie. Dis inderdaad een van die beste voorspellers van 'n swakker geheue en afname in breinkrag, volgens Europese navorsing. En jy hoef nie eens kwaai ontwater te wees om die effek te ervaar nie.